26/10/2018 | Administración LocalMunicipal
A Coruña
Servizo de Persoal
Acordo da Xunta de Goberno Local sobre a aplicación da Disposición Adicional Quincuaxésima Cuarta da Lei 6/2018, de Orzamentos Xerais do Estado para o ano 2018, sobre a prestación económica na situación de incapacidade temporal do persoal

A Xunta de Goberno Local, en sesión celebrada o día 19 de outubro de 2018, acordou a aplicación da Disposición Adicional Quincuaxésima Cuarta da Lei 6/2018, do 3 de xullo, de Orzamentos Xerais do Estado para o ano 2018, sobre a prestación económica na situación de incapacidade temporal do persoal ao servizo das administracións públicas e organismos e entidades públicas dependentes das mesmas, cuxo contido é o seguinte: Previa deliberación, de conformidade co informe–proposta que consta no expediente e do que se dará traslado, en todo caso, xunto coa certificación/notificación do presente acordo, en canto serve de motivación ao mesmo, de conformidade co artigo 88.6 da Lei 39/2015, do 1 de outubro, de procedemento administrativo común das administracións públicas, por unanimidade, en votación ordinaria, acórdase: 1.- Abonar ao persoal municipal un complemento retributivo desde o primeiro día de incapacidade temporal que, sumado á prestación do Réxime Xeral da Seguridade Social, alcance o cento por cento das súas retribucións fixas do mes de inicio da incapacidade temporal, sempre que se cumpra coas obrigas en canto á súa comunicación e a entrega en prazo dos partes establecidas na instrución á que se refire o punto 2 deste acordo.2.- Aprobar a Instrución reguladora da xestión das situacións de incapacidade temporal derivadas de continxencias comúns e de continxencias profesionais. Na devandita instrución regúlase a forma e os prazos de presentación dos partes de baixa, confirmación e alta de situacións de incapacidade laboral por continxencias comúns e profesionais, así como as consecuencias da falta de cumprimento das normas contidas nela. Nesta instrución, regulase asimesmo os días de ausencia por indisposición que non den orixe a baixa médica. Incorpórase a Instrución reguladora da xestión das situacións de incapacidade temporal derivadas de continxencias comúns e de continxencias profesionais como anexo ao presente acordo.3.- A entrada en vigor do acordo relativo a abonar un complemento do 100% desde o primeiro dia de baixa, á marxe das prestacións económicas previstas non Réxime Xeral da Seguridade Social así como da instrución reguladora da xestión das situacións de incapacidade temporal derivadas de continxencias comúns e de continxencias profesionais producirase ao día seguinte da súa publicación no Boletín Oficial da Provincia, e afectará as situacións de incapacidade temporal que se inicien a partir de dita data. A disposición adicional quincuaxésimo cuarta da Lei 6/2018, do 3 de xullo, de Orzamentos Xerais do Estado para o ano 2018, que regula a prestación económica na situación de incapacidade temporal do persoal ao servizo das Administracións Públicas e organismos e entidades públicas dependentes das mesma, dispón o seguinte nos seus apartados 1, 3 e 4: Un. Cada Administración Pública poderá determinar, previa negociación colectiva, as retribucións para percibir polo persoal ao seu servizo ou ao dos organismos e entidades públicas dependentes, en situación de incapacidade temporal e no caso do persoal funcionario ao que se lle haxa expedido licenza por enfermidade, de acordo coas seguintes regras: 1.ª Respecto ao persoal funcionario incluído no Réxime Xeral de Seguridade Social e ao persoal estatutario e laboral, poderase establecer un complemento retributivo desde o primeiro día de incapacidade temporal que, sumado á prestación do Réxime Xeral da Seguridade Social, alcance ata un máximo do cento por cento das súas retribucións fixas do mes de inicio da incapacidade temporal. Tres. Polas distintas Administracións Públicas deberá regularse a forma de xustificación das ausencias por causa de enfermidade ou que dean lugar a unha incapacidade temporal, mediante a esixencia do correspondente parte de baixa ou documentación acreditativa, segundo proceda, desde o primeiro día de ausencia. Catro. Cada Administración Pública deseñará un plan de control do absentismo, que deberá ser obxecto de difusión pública, a través do respectivo Portal de Transparencia. No devandito portal serán igualmente obxecto de publicación os datos de absentismo, clasificados pola súa causa, cunha periodicidade polo menos semestral. O obxectivo desta instrución é dar cumprimento ao mandato do apartado 3 da devandita disposición adicional establecendo a forma de xustificar as ausencias por causa de enfermidade ou que dean lugar a incapacidade temporal. Así mesmo, en cumprimento do apartado 4, implantarase neste concello un plan de control do absentismo que será obxecto de difusión pública, a través do portal de transparencia. No devandito portal publicaranse semestralmente os datos de absentismo clasificados pola súa causa, a tal obxecto realizarase unha base de datos separada para continxencias comúns e profesionais na que queden reflectidos os días de traballo perdidos por cada traballador que cause baixa médica, ademais dos seguintes datos: servizo ao que pertence, unidade organizativa, tipo de relación laboral con este concello, tipo de continxencia, sexo e idade. O Concello da Coruña, nos supostos de incapacidade temporal dos seus empregados, acordou abonar un complemento retributivo desde o primeiro día de incapacidade temporal que, sumado á prestación do Réxime Xeral da Seguridade Social, alcance o cento por cento das súas retribucións fixas do mes de inicio da incapacidade temporal, sempre que se cumpra coas obrigas en canto á súa comunicación e a entrega en prazo dos partes establecidas no seguinte punto. Este complemento será aplicable nos supostos de: Incapacidade Temporal derivada de continxencias comúns (enfermidade común ou accidente non laboral) e de continxencias profesionais (enfermidade profesional ou accidente de traballo) Para os efectos do complemento diario nas situacións de incapacidade temporal entenderase por retribucións as ordinarias mensuais que corresponda percibir a cada empregado municipal no mes anterior á baixa, por tanto no devandito concepto inclúese o soldo, a antigüidade, o complemento de destino, o complemento específico e, no seu caso, o complemento persoal transitorio. O empregado que inicie unha situación de incapacidade temporal deberá obrigatoriamente, agás no caso de atoparse fisicamente imposibilitado para facelo, informar ao seu servizo a través dunha chamada telefónica dentro da xornada de traballo correspondente ao día de inicio da incapacidade temporal ou, de non ser posible nese día, dentro do inmediato seguinte. No caso dos partes de incapacidade temporal derivada de continxencias comúns, estes serán emitidos polo médico de cabeceira que o traballador teña asignado no Servizo Galego de Saúde. No caso dos partes de incapacidade temporal derivada de continxencias profesionais, estes serán emitidos polo médico da Mutua (Umivale), previa presentación no Departamento de Saúde laboral da comunicación ou declaración xurada do accidente. Os partes de baixa, confirmación e alta deberá presentarse, de forma presencial no Departamento de Saúde Laboral do Concello da Coruña ou no lugar asignado no apartado e) deste punto, ou de forma telemática a saludlaboral@coruna. es o Parte de baixa: O parte de baixa deberá presentarse nun prazo de 3 días hábiles desde a súa expedición polo facultativo que corresponda. o Partes de confirmación: Deberá acudir ao facultativo que corresponda para que este expida os sucesivos partes de confirmación que serán entregados no prazo máximo de 3 días hábiles desde a data de expedición polo médico. o Parte de alta: O parte de alta será entregado nun prazo de 24 horas desde a súa expedición Excepcionalmente, se o traballador se atopase fisicamente imposibilitado para ir buscar os partes, ou para presentalos en prazo, deberá contactar directamente, ou a través de persoa autorizada, co Departamento de Saúde Laboral para expoñerlle a situación. Nos supostos de presentación de partes de baixa, confirmación ou alta dunha incapacidade temporal, os empregados adscritos á: Policía Local e Servizo de Extinción de Incendios, éstes deberán presentarse no propio servizo, nos mesmos prazos establecidos no apartado anterior. O servizo correspondente está obrigado a remitir de forma inmediata os citados partes ao Departamento de Saúde Laboral. En caso de incumprimento por parte do traballador dos diferentes prazos de entrega dos partes de baixa, confirmación ou alta, non será abonado o complemento do 100% das retribucións que correspondan ao período correspondente ao parte entregado fora de prazo, abonaránse exclusivamente as prestacións económicas da Seguridade Social. Son as situacións de ausencia do empregado por indisposición, por un día de duración e ata un máximo de tres días no período dun ano, sempre que estean motivadas en enfermidade ou accidente non laboral, e non dean lugar a incapacidade temporal. Non se esixirá a presentación de xustificante médico. O empregado municipal deberá obrigatoriamente, ao comezo da xornada, avisar da devandita incidencia ao seu servizo e ao Departamento de Saúde Laboral. Si a ausencia se producise durante a fin de semana ou fora do horario de traballo do Departamento de Saúde Laboral, o aviso ao dito departamento deberá facerse o primeiro día hábil seguinte. No caso de producirse un cuarto, ou máis, días de ausencia por motivo de saúde sen xustificar, nos termos previstos neste apartado, dentro do período dun ano natural, descontaranse o 100% das retribucións ordinarias, sen prexuízo das responsabilidades disciplinarias en que poida incorrer de acordo co Estatuto Básico do Empregado Público. Estos días se corresponden cos supostos de realización de probas médicas invasivas ou ciruxías ambulatorias. Os traballadores terán dereito a ausentarse do seu posto de traballo durante o tempo que estableza o facultativo para a súa realización. E tamén, cando corresponda, ao tempo necesario para a súa preparación no caso das probas médicas invasivas, ou para a posterior recuperación, cun máximo de 48 horas, no caso das ciruxías ambulatorias. No caso de días de ausencia motivados por tratamentos especiais asociados a dolenzas crónicas constituirase unha comisión que valorará cada caso en particular. O empregado municipal deberá obrigatoriamente, ao comezo da xornada, avisar da devandita incidencia ao seu servizo É imprescindible achegar xustificante ou informe médico ao Servizo de Saúde Laboral da realización da proba e do horario en que tivo lugar, e tamén, si ese fose o caso, indicación do facultativo respecto ó tempo de repouso necesario para a súa preparación ou posterior recuperación. O prazo para presentar o xustificante será de 3 días hábiles desde a súa expedición polo facultativo. Este permiso non terá un límite anual de días. Esta instrución entrará en vigor ao día seguinte da súa publicación no Boletín Oficial da Provincia, e afectará as situacións de incapacidade temporal que se inicien a partir da dita data. A Coruña, 22 de outubro de 2018 O Alcalde P. D. (Decreto do 15/06/2016) O Director de Economía, Facenda e Administración Eduardo Mera Rico